text: Horsens satser på Kina
  08 marts 2013 kl. 09.35
  En delegation fra Horsens er taget på charmetur til Kina. Målet er at skabe arbejdspladser i Horsens.
  En delegation fra Horsens med borgmester Peter Sørensen i spidsen er taget til Chengdu i Kina.
  Chengdu er Horsens venskabsby i Kina.
  Horsens er allerede kendt af nogle kinesere i Chengdu, for uddannelsesinstitutionen Via University College har et en-mands-betjent kontor i byen med det formål at få flere kinesiske studerende til Via´s uddannelser i Horsens.
  - Nu prøver vi så at lave et fremstød, hvor vi drager synergi på, at Via har et kontor i forvejen, siger borgmester Peter Sørensen til DR Østjylland.
  - Vi håber på, at vores erhvervsliv måske kan få nogle muligheder. Vi vil også gerne understøtte de kinesiske studerende, der bor i Horsens og måske er en periode i de horsensianske virksomheder. Når de tager hjem, er det vigtigt, at de har et godt indtryk af Horsens og måske også lægger handel i Horsens i fremtiden, siger Peter Sørensen.
  